ક્રૉકરી હવે માત્ર કિચન સુધી નથી સીમિત રહી, એ હવે લોકોના દિલ પર પણ રાજ કરવા લાગી છે. પહેલાંના જમાનામાં મહેમાનોને પાણી પણ સ્ટીલના ગ્લાસમાં આપવામાં આવતું. પછી ધીરે-ધીરે જમાનો બદલાયો. સ્ટીલના ગ્લાસ પરથી આપણે કાચના ગ્લાસ પર આવ્યા. હવે આ કાચના ગ્લાસ પણ પહેલાં જેવા ન રહેતાં એમાં ઘણી વરાઇટીઓ જોવા મળી રહી છે. માત્ર કાચના ગ્લાસમાં જ નહીં, કાચનાં કપ-રકાબી અને કોફી-મગથી લઈને ડિનર-સેટ સુધી બધામાં વરાઇટીઓ જોવા મળી રહી છે. ક્રૉકરી સ્ટેટસ-સિમ્બૉલ બની ગઈ છે. એમાં તમને એક- બે નહીં, તમને કન્ફયુઝ કરી નાખે એટલી ડિઝાઇનો જોવા મળી રહી છે. આપણે જેટલી પણ ક્રૉકરી જોઈએ એ જોઈને એમ જ લાગે છે કે આ બધી કાચની કે ચિનાઈ માટીની જ હશે. પણ ના, ક્રૉકરીમાં પણ તમને વિવિધ પ્રકાર જોવા મળે છે. મહંમદઅલી રોડ પર ક્રૉકરીનો હોલસેલનો બિઝનેસ કરતા ધીરેન કબાણી કહે છે, ‘ક્રૉકરી જોવામાં ભલે એકસરખી લાગતી હોય, પણ એમાં તમને વિવિધ પ્રકારો જોવા મળે છે. ક્રૉકરીના ચાર પ્રકાર છે. આપણા ભારતમાં સૌથી ફેમસ છે બોન ચાઇના. એ પછી મેલામાઇન, ઓપલ. ઈમ્પોર્ટેડમાં છે પૉર્સલિન. આમાં તમને કૉફી-મગ, કપ ઍન્ડ સૉસર, ડિનર-સેટ વગેરે મળી રહે છે. દરેક ક્રૉકરી બનાવવામાં વિવિધ મટીરિયલ વપરાય છે.’